
Oberst Nicolaj Tidemand ble født i Drammen 30. april 1766. Han mistet sine foreldre innen han var fylt 8 år og hadde ikke noen god barndom. Familien ville at han skulle gå til sjøs, men Tidemand ville bli offiser. Da han var blitt konfirmert lot han seg derfor verve som musketer «på avantage» ved Nordenfjeldske Regiment. Han var langt ute i familie med regimentsjefen oberst Hesselberg og denne tok seg av ham, bl. a. sørget han for at Tidemand fikk noe av den skoleundervisning han ikke hadde fått som gutt. Han hadde begynt tjenesten 1. mai 1782, ble korporal 1. juni og allerede 1. juli s. å. ble han furér.

I oberst Hesselbergs tid var Nordenfjeldske Regiment meget ansett. Det ble lagt stor vekt på undervisningen av underoffiserene - ikke bare de som var «på avantage» og skulle bli offiserer. Et tegn på regimentets høye standard var at kadettene i mange år fikk sin praktiske utdannelse der.

Den offisersvei Tidemand hadde valgt var på de tider lang, men han var heldig og allerede 28. april 1784 ble han sekondløytnant a la suite, men riktignok på underoffisers lønn. Etter omtrent 3 års forløp kom han i nummer som sekondløytnant.

Fra 1785-87 tjenstgjorde han ved artilleridetasjementet i Christiania og ble deretter adjutant ved regimentet. Under felttoget i Bohuslen 1788 var han brigadeadjutant. Samme år ble han forflyttet til Kronprinsens Regiment og i 1792 til L Jyske Regiment. Han hadde da vært premierløytnant siden 1789. Fra 1795 arbeidet han i 5 år som landmåler. Han ble kaptein i 1799.

I 1801 ble han beordret til befestningsarbeider på Samsø. Herunder organiserte han også et landvern på øya. I 1803 ledet han befestningsarbeider ved Aarhus og i 1804 gikk han tilbake til regimentet hvor han ble major i 1806. Året etter ble han kommandant på Samsø og i 1811 oberstløytnant ved 2. Jyske Regiment og i 1812 regimentskommandør. I 1814 var han brigadesjef.

Han ønsket nå å vende tilbake til Norge og søkte og fikk avskjed som dansk oberst i 1815. Det lykkedes ham ikke å få stilling i Hæren, men Carl Johan fikk ham utnevnt til oberst à la suite og adjutant hos Carl XIII, først med regimentsjefs, senere med brigadesjefs gasje. Han ble tilbudt et amtmannsembede, men tok ikke mot tilbudet. Han døde 12. april 1828.

Tidemand utfoldet en betydelig litterær virksomhet. Allerede som løytnant utga han en oversettelse av Scharnhorsts taktikk og senere en rekke småskrifter og artikler av militær, historisk og politisk art. I 1822 hadde han ferdig til trykking en politisk avhandling, men bestemte at den først skulle offentliggjøres etter hans død. Den utkom i 1829 og ble oversatt til tysk. Ved sin død etterlot han seg dessuten et betydelig antall utrykte arbeider.

R. D. O., R. S. O.

Portrettet som henger i Oslo Militære Samfund er en kopi av B. Scheel.

F. C. Skaar.

